Predkladacia správa

Návrh Všeobecnej koordinačnej smernice pre zahraničnú pomoc poskytovanú Európskymi spoločenstvami a jej členskými štátmi a smernice k príprave a realizácii programu PHARE a Prechodného fondu (Transition Facility) predkladá národný koordinátor zahraničnej pomoci ako iniciatívny.

V nadväznosti na rozhodnutie Európskej komisie o akreditácii rozšíreného decentralizovaného implementačného systému (EDIS) Slovenskej republike zo dňa 19. októbra 2004 ako aj v súvislosti so vstupom Slovenskej republiky do Európskej únie došlo ku zmenám v riadení a realizácii programu PHARE a Prechodného fondu.

Všeobecná koordinačná smernica pre zahraničnú pomoc poskytovanú Európskymi spoločenstvami a jej členskými štátmi a smernica k príprave a realizácii programu PHARE a Prechodného fondu, (ďalej len smernica) určuje princípy koordinácie zahraničnej pomoci, ktorú poskytuje Európska únia prostredníctvom Európskej komisie ako aj členské štáty EÚ Slovenskej republike ako aj princípy prípravy a realizácie programov PHARE a Prechodného fondu. Nahradzuje smernicu schválenú uznesením vlády SR č. 55 zo 16. januára 2002.

Účelom smernice je stanoviť jednotný a účinný postup pri príprave programov financovaných spoločne z prostriedkov EÚ a z prostriedkov štátneho rozpočtu SR pre jednotlivé roky, definovať vzťahy medzi jednotlivými subjektmi zapojenými do programovania, realizácie, monitorovania a hodnotenia programov pomoci EÚ a pomoci členských krajín EÚ s osobitným dôrazom na program PHARE a Prechodný fond a zabezpečenie dosiahnutia vysokej efektívnosti využitia prostriedkov vyčlenených zo strany EÚ pre SR.

Materiál prešiel medzirezortným pripomienkovým konaním. Na rokovanie vlády sa predkladá bez rozporov.

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.